b'\n_START_ARTICLE_\nKavi ra\xc5\xa1tas\n_START_SECTION_\nRaida\n_START_PARAGRAPH_\nKavi ra\xc5\xa1tas buvo viena i\xc5\xa1 granta (Palav\xc5\xb3) ra\xc5\xa1to at\xc5\xa1ak\xc5\xb3. Granta ra\xc5\xa1tas buvo atne\xc5\xa1tas \xc4\xaf Malaj\xc5\xb3 salyn\xc4\x85 i\xc5\xa1 Pietin\xc4\x97s Indijos (Tamilnado) kartu su ind\xc5\xb3 kult\xc5\xabra: religija, filosofija, menu, mokslu. Ilgainiui javie\xc4\x8di\xc5\xb3 tarpe i\xc5\xa1sivyst\xc4\x97 savita ra\xc5\xa1to forma, geriau pritaikyta vietos kalboms ra\xc5\xa1yti. Vienas seniausi\xc5\xb3 \xc5\xa1io ra\xc5\xa1to paminkl\xc5\xb3 yra Lagunos lentel\xc4\x97 (datuojama 900\xc2\xa0m.), rasta Filipinuose ir para\xc5\xa1yta sen\xc4\x85ja malaj\xc5\xb3 kalba._NEWLINE_Kavi ra\xc5\xa1tas labiausiai paplito apie XIII\xe2\x80\x93XIV a., javie\xc4\x8di\xc5\xb3 Mad\xc5\xbeapahito imperijos laikais. Tuo metu jis buvo vienintel\xc4\x97 Malaj\xc5\xb3 salyne naudota ra\xc5\xa1to sistema. Ilgainiui atskiros tautos jo pagrindu i\xc5\xa1vyst\xc4\x97 \xc4\xafvairius regioninius variantus, taip sukurdamos daugyb\xc4\x99 nauj\xc5\xb3 ra\xc5\xa1to sistem\xc5\xb3. Pats kavi ra\xc5\xa1tas nunyko apie XIV a. Jo tiesioginis \xc4\xafp\xc4\x97dinis buvo javie\xc4\x8di\xc5\xb3 ra\xc5\xa1tas.\n_START_SECTION_\nStrukt\xc5\xabra\n_START_PARAGRAPH_\nKaip ir kitos Brahmi \xc5\xa1eimos ra\xc5\xa1to sistemos, kavi ra\xc5\xa1tas buvo abugida, t. y. pusiau skiemeninis ra\xc5\xa1tas, kur paprasti \xc5\xbeenklai rei\xc5\xa1kia skiemenis, sudarytus i\xc5\xa1 priebalsio ir balsio [a]. Toki\xc5\xb3 pagrindini\xc5\xb3 skiemen\xc5\xb3 ra\xc5\xa1te buvo 23: ka, ga, nga, ca, ja, \xc5\x88a, tha, dha, ta, da, na, pa, ba, ma, ya, ra, la, wa, sa, sa, sa, ha. Taip pat buvo naudojami 3 balsiniai skiemenys, skirti \xc5\xbeod\xc5\xbei\xc5\xb3 prad\xc5\xbeiai (a, i, u)._NEWLINE_Tam, kad i\xc5\xa1reik\xc5\xa1ti skiemenis su kitais balsiais arba visai be balsio (tik priebals\xc4\xaf), prie priebalsini\xc5\xb3 skiemen\xc5\xb3 naudoti specifiniai diakritiniai \xc5\xbeenklai. Toki\xc5\xb3 \xc5\xbeenkl\xc5\xb3 kavi ra\xc5\xa1te buvo 10, ir jie buvo skirti i\xc5\xa1reik\xc5\xa1ti skiemen\xc5\xb3 gal\xc5\xabn\xc4\x97ms -e, -i, -u, -e, -o, -\xc4\x81, -ai, -ang, -ah ir panaikinti bals\xc4\xaf._NEWLINE_Be to, kaip ir granta ra\xc5\xa1te, buvo naudojamos ligat\xc5\xabros, t. y. \xc5\xbeenkl\xc5\xb3 junginiai: para\xc5\xa1ius du skiemenis vien\xc4\x85 vir\xc5\xa1 kito, atsirasdavo tokie skiemenys, kaip kta, mba ir pan.'